
	1.
	Anotācija (ex-ante)
3. Tiesību akta projekta ietekme uz valsts budžetu un pašvaldību budžetiem
	Iebildums
Lūdzam anotācijas 3.sadaļas 6.2.apakšpunktā sniegt aprēķinu, kas pamato maksājuma apmēru 9 600 euro apmērā Latvijas dalībai Starptautiskajā Izstāžu birojā. Vienlaikus norādām, ka atbildoši Ministru kabineta š.g. 24.oktobra sēdē lemtajam par informatīvo ziņojumu “Par Latvijas gatavošanos dalībai starptautiskajā izstādē “Expo 2025 Osaka” Ekonomikas ministrijai ir atļauja uzņemties papildu valsts budžeta ilgtermiņa saistības 9 600 euro apmērā ik gadu no 2023. līdz 2030.gadam. Attiecīgi lūdzam skaidrot kādēļ anotācijas 3.sadaļā iemaksas nepieciešamais finansējums tiek plānots ar 2024.gadu, kā arī papildināt anotācijas 3.sadaļas punktu “Cita informācija” ar informāciju par paredzēto iemaksas veikšanas periodu.  
Piedāvātā redakcija
-

	2.
	Anotācija (ex-ante)
5. Tiesību akta projekta atbilstība Latvijas Republikas starptautiskajām saistībām
	Priekšlikums
2010. gadā tika izstrādāts projekts Padomes lēmumam (https://eur-lex.europa.eu/legal-content/LV/TXT/?uri=CELEX%3A52010PC0018), ar ko dalībvalstīm tiek atļauts pievienoties Parīzē 1928. gada 22. novembrī parakstītajai Konvencijai par starptautiskām izstādēm, kura papildināta ar 1948. gada 10. maija,  1966. gada 16. novembra un 1972. gada 30. novembra protokoliem un ar 1982. gada 24. jūnija un 1988. gada 31. maija grozījumiem.
Minētais projekts pamatots ar Līguma par Eiropas Savienības darbību 2. panta 1. punktā noteikto – ja līgumos Savienībai ir piešķirta ekskluzīva kompetence kādā konkrētā jomā, tad veikt likumdošanas funkciju un pieņemt juridiski saistošus aktus drīkst tikai Savienība; dalībvalstis to var darīt pašas tikai tad, ja Savienība tās pilnvarojusi vai tas vajadzīgs Savienības pieņemto aktu īstenošanai.
Tā kā muitas savienība saskaņā ar Līguma par Eiropas Savienības darbību 3. panta 1. punkta “a” apakšpunktu ir ekskluzīvā Savienības kompetencē un daļa no Konvencijas par starptautiskām izstādēm regulējuma attiecas uz muitas jomu, būtu vērtējams, vai dalībvalsts bez Eiropas Savienības atļaujas ir tiesīga pievienoties minētajai konvencijai. No informācijas likumprojekta anotācijā nav konstatējams, ka šāda izvērtēšana būtu veikta.
Aicinām izvērtēt, vai anotācijā nebūtu iekļaujams skaidrojums par likumprojekta atbilstību Līguma par Eiropas Savienības darbību 2. panta 1. punktā noteiktajam.

